# Die Schedelsche Weltchronik (deutsch):250

| 249 <<<Vorheriges Blatt | Die Schedelsche Weltchronik Blatt CCL | Nächstes Blatt>>> 251 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CCXLIX verso:

SVncassianus der glu$^e$ckhaftigst ko$^e$nig Persarum vnd armenie mit aigem namen Assimbeus genant hat im .M.cccc.liiii. iar nach bestreytung vnd erschlahung Zenza des ko$^e$nigs Persarum vber die Persier zeherrschen angefengt. Diser wz erstlich ein ko$^e$niglein armenie. ein ku$^e$nmu$^e$etig. kriegßmechtig vnd lewfftig man. vnnd bestritte gar oft große heer mit wenig volcks. Als er den ko$^e$nig zenza erschlagen het do ließ er sich mercken als ob er desselben Zenze gefangnen sun zu eim ko$^e$nig Persarum bekro$^e$nen wolt. Nw rayset er fu$^e$ro an bis gein Thauris in die hawbtstatt Persarum. mit erobrung aller stett vnd schlo$^e$ßer. vnd als er maynt das er sich gnu$^o$gsammlich versicheret het do erto$^e$dtet er den newen ko$^e$nig vnd eroberet das ko$^e$nigreich Persarum. Diser Suncassianus (das souil bedeu$^e$t als ein großer man) hat darnach die Bactrianos Medos vnd Parthos vnd einen großen teyl des orients vnder sich gebracht. Mit disem ko$^e$nig hat babst Calixtus freu$^e$ntschaft angefenngt. vnd derselb ko$^e$nig dem babst vil ere bewisen. vnd auff des babsts anraytzung den Tu$^e$rcken große beschwerde zugefu$^e$egt. Vnd auch auff der Venediger anru$^e$ffen (als nigropont verlorn wardt) wider Othomannum den tu$^e$rcken mit heereßkraft gekriegt vnd ime bey .xxx$^m$. tu$^e$rcken erschlagen. Vnlanng darnach macheten er vnd der Tu$^e$rck hayrat. zwischen iren kinderen.
JOhannes Capistranus auß Aprucio dem stettlein nit verne von der statt Aquila gelegen pu$^e$rtig sant Franciscen ordens ist diser zeit ein ernstlicher vnnd fu$^e$rpu$^e$ndiger prediger des cristenlichen glawbens gewesen vnd auß bebstlichem befelhe in teu$^e$tsche land gezogen vnd durch Kerndten vnd Steyer in o$^e$sterreich komen. vnd von der briesterschaft mit heilthumb vnd allem volck entgegen geende als ein legat des babstlichen stu$^o$ls vnd ein sendbot gottes empfangen worden. Ime warden vil krancker menschen fu$^e$r seine fu$^e$eß gelegt. auß denen weren vil (als man sagt) gesund worden. Er blybe also ettwe vil tag in teu$^e$tschen landen den weg des herren lerende. vnd die menschen zu bu$^o$ßwertigkeit beru$^e$effende. Er kome auch geladen gein Nu$^e$rmberg. vnnd vil volcks von seiner lere vnd werck wegen auß vmbgelegnen gegenten daselbsthin in großem gedrenge disen man zesehen vor frewden vnd andacht waynende. ire hennd gein hymel auffhebende. disen man benedeyende. got lobende. seine klaider anru$^e$erende vnnd ku$^e$ssende. vnd ine als einen von himelgesandten vnd engel gottes anschawende. Diss was die weiß seins lebens. in dem klaid zeschlaffen. vor tags auff zesteen. Metten Laudes Preym Tertz zebetten. darnach mess zehalten. Nachfolgend lateinisch zepredigen. vnd durch einen tulmetschen zu teu$^e$tsch zesagen. Nach ende der predig in seins ordens closter zegeen. Sext vnd None zebetten. vnnd darnach die krancken haymzesuchen. lang bey inen zeharren. die hend auff sie zelegen. Sant Bernardins pyret vnnd das plu$^o$t das ime also todten auß seinen naßlo$^e$chern gefloßen sol sein auff alle krancken zelegen. fu$^e$r allermenigclichen flehlich zebitten. Darnach das nachtmal nemende. vnd zu letst die ihenen die zu ime komen zeuerho$^e$ren. vnd denn alßpald vesper zebetten. vnd darnach wider zu den krancken zegeen. vnd sich in disen dingen bis an die nacht zeu$^e$ben. vnd nach der complet nicht der ru$^o$e vnd des schlafs sunder souil ime der zeit zuckender weyß werden mocht des leßens der heilligen schrift zefleißen. vnnd also gleich ein himlisch leben zefu$^e$eren. Disen man haben wir zu Nu$^e$rmberg gesehen .lxv. iar alt. klains. magers. du$^e$rrs. außgescho$^e$pfts. allain von hawt. geedere vnd gepayn zesammengesetzts leibs. doch fro$^e$lich vnd in arbait starck. alle tag on vnderlaß predigende. vnd hoh vnd tieffe materi fu$^e$erende. Disen man hat kaiser Friderich gern geho$^e$rt. Darnach ist er gein Hungern gezogen vnd hat ein groß heer wider die Tu$^e$rcken sammlende bey sechßtawsenten erschlagen.
FRanciscus philelphus von Ancona ein rittermessig man. ein gekro$^e$nter poet vnd tichter. beder Lateinischer vnnd kriechischer schrift vbertreffenlich hohgelert. hat mit großem ru$^o$m vnd preyße bis in dise zeit gelebt vnd sich alweg in kriechischem. vnd auch in lateinischem getichte geu$^e$bt. vnd ist des maisters Crisolore von Constantinopel leriunger vnd tochterman gewesen. Von demselben wardt er also gelert dz eer erstlich bey den Venedigern. darnach bey den Florentinern Senensischen. Bononiern. vnd zu letst zu Mayland vil lewt der kriechischen vnnd lateinischen schrift berichtet. vnd daselbst von vier hertzogen einen ierlichen sold gehabt vnd vil treffenlicher bu$^e$echer gemacht hat. vnd starb nach der gepurt cristi .M.cccc.lxxxi. iar in dem .xc. iar seins alters.
LEonhardus de Vtino prediger ordens ein lerer der heilligen schrift ein wolberedter vnd hohgelerter man. fu$^e$rsyhtig vnd angeneme hat auß erleu$^e$chtung seiner hohuerstentnus vil predig zu vnderrichtung des volcks. vnnd von den heilligen durch das gantz iar gemacht vnd nach ime gelassen.

## CCL recto:

MAn hat nye erfarn das kaiser Friderich der dritt ye geschworn hab. dann allain in der statt Ach vnd zu Rom als er gekro$^e$nt wardt. vnd denselben ayd hat er gar bestendigclich gehalten. dann als er bey geschwornem ayde gelobt het das er die gu$^e$ter des ro$^e$mischen kaiserthumbs in keinem weg verendern wo$^e$lte. wiewol dann yetzo diss denn ihens an ine geforderet wardt so wolt er doch versagende lieber geytzig dann wilfarende maynaydig gesehen werden. Demnach verzohe er Borsio dem Ferrariensischen marggrafen vber sein vilfeltigs ansynnen die lehenschaft des hertzogthums der statt Mutine vnd Regii so lang bis disem kaiser Friderichen angezaygt wardt. das solcher hertzogthumb so der vmb einen ierlichen tribut verliehen wu$^e$rd die gestalt mer eins nutzs denn einer verenderung vom reich het. Disem kaiser Friderichen sagten einßmals sein hoflewt wie ime so schmahlich von ettlichen personen nach gered wu$^e$rd. do sprach er zu denselben seinen hoflewten. Wißt ir nicht das die fu$^e$rsten als ein zu$^e$stat zum geschoss gesetzt sind. Die plitzen schlahen in die hohen thu$^e$rn vnd verschonen der nydern gepew. vnßer sachen steen wol so wir allain mit worten angefochten werden.
LAßlaw zu hungern vnnd Beheim ko$^e$nig. auch hertzog zu o$^e$sterreich ko$^e$nig Albrechts sun vnd kaiser Sigmunds enicklein nach absterben seins vaters geporn hat alßpald er an das liecht herfu$^e$r kome zu Stu$^o$lweissenburg den cristenlichen tawff vnd die gu$^e$rtel der ritterschaft. vnd auch die heilligen des Hungerischen ko$^e$nigreichs kron (die sein mu$^o$ter bey ir het) auff einen einigen tag empfangen. darnach was er von dannen genomen schier .xii. iar in kaiser Friderichs wartt vnd pfleg. dem dann die mu$^o$ter den sun vnd die kron befolhen het. Als Vladislaus ko$^e$nig zu Poln (der sich dann des Hungerischen ko$^e$nigreichs vnderfangen het) in eim streyt zu tod geschossen wardt do wardt diser Laßlaw mit gemayner folg vnd wilku$^e$r des adels vnd der lantherren zu ko$^e$nig geordnet. Der name ime fu$^e$r wider die Tu$^e$rcken zefechten. Vnlanng darnach zohe er mit eim großen herrlichen zeu$^e$g zu Prag ein vnd empfieng daselbst in großen eren vnd wirden die kron des behmischen ko$^e$nigreichs vnd blybe nicht ein kleine zeit alda. aber er gieng nye in der ketzer kirchen. So zohe er vor gein Preßlaw ee dz er wider gein o$^e$sterreich keret. Darnach wardt der graff von cili von Ladislao des Huniadis sun in dem ko$^e$nigclichen schloß erto$^e$dt. dess empfieng ko$^e$nig Laßlaw großen schmertzen. vnd fu$^e$eget sich gein Ofen vnd hiess die su$^e$ne des Huniadis zu fangknus nemen. den todschlaher Ladislaen enthawbten vnnd Mathiam gefanngnen. in o$^e$sterreich fu$^e$eren. In o$^e$sterreich wardt geratschlagt dem ko$^e$nig eine gemahel zegeben. darzu wardt auß vil edeln hohgeporn iunckfrawen Margaretha ko$^e$nig Karls zu Franckreich tochter als die wirdigst disem ko$^e$nig Laßlawen zu gemahel vnd eegenossen erkorn. vnnd treffenliche botschaft nach der gesponsen gein Franckreich geschickt. So erhu$^o$ben sich spenn vnd zanckerey in welcher statt die hohzeit gehalten werden solt. die Hungern maynten Ofen. die o$^e$sterreicher Wienne. die Beheim Prag zu solchem hohzeitlichem geprengk fu$^o$gsamm vnd schickerlich zesein. Doch wardt durch verfu$^e$egung Georgen von Pogieprad die statt Prag darzu bestymmbt. Als nw der ko$^e$nig sein sachen in o$^e$sterreich geordnet het do zohe er mit eim großen mechtigen zeu$^e$g gein Beheim. Vnd von dannen auß warden zwu$^o$ botschaft gesendt. eine zu kaiser Friderichen von frids wegen zehandeln. Die andern zu ko$^e$nig Karln gein Franckreich mit achthundert pferden. mit guldinen wegen mit frawen vnnd iunckfrawen die prawt zebelayten. Darzu warden gefordert. der kaiser. die kaiserin. bede des ko$^e$nigs schwestere vnd alle teu$^e$tsch fu$^e$rsten. aber solch fu$^e$rnemen wardt durch vnzeittigen tod des ko$^e$nigs vnderzuckt. dann er fiel in ein kranckheit daran die ertzt verzweifelten vnd het mit Georgen pogieprad ein langs heimlichs gespreche. darnach ließ er sich mit den sacramenten bewaren. vnnd als er empfunde seins lebens nicht mer zesein do name er ein geweyhte kertzen in die hand vnd fieng an das vater vnßer zebetten. vnnd als er die wortt. Sunder erlo$^e$ße vns von vbel gesprochen het do wer er verschieden. ettlich sagen auß einer kranckheit. ettliche auß vergiftung im .xviii. iar seins alters. O ere. wirdigkeit. reichthu$^e$mer vnd gewalt diser werlt wie eytel. vnbleiblich. awgenplicklich. vngewiß. hinfellich vnd onmechtig seyt ir.
MAncherlay wundergestalte ding sind im .M.cccc.lvi. iar in dem monat februario erschynen. Nemlich in dem Sabinischen land ein kalb mit zwayen ko$^e$pffen. So sol es zu Rom plu$^o$t. Vnd in dem land Liguria flaisch geregnet haben. vnd ein kind mit sechs zenen vnd großem angesyht geporn sein.
EIn comet sol auch in dem monat Junio. vnd darnach vber ein iar aber ein andrer comet erschynen sein vnd die menschen sere beku$^e$mert haben.
MAchomet der Tu$^e$rckisch kaiser wardt bey kriechischen weyssenburg an dem ende gelegen da die zway wasser Saw vnd die Thonaw zusamen fliessen von wenig creu$^e$tzern zertrennt vnd veriagt. vnd das geschahe (als Johannes capistranus daselbst was) an sant Sixts tag. darumb setzet babst calixtus der dritt an demselben tag die verklerung des herren.
NAch der gepurt Cristi .M.cccc.lvi. iar am fu$^e$nften tag des monats Decembris zur .xi. stund der nacht. vnd darnach am .xxx. tag desselben monats zur .xvi. stunnd was ein so$^e$lcher großer erdpidem. vnd sunderlich in Apulia Neapolis Beneuento vnd in andern stetten. dergleichen nicht in menschlicher gedechtnus was noch in der schrift gefunden ward. also das vil gotzhewßer. gepewe vnd die pallacia zu Neapolis einfieln vnd vil menschen vnd thier darunter verfieln.

## Anmerkungen von Wikisource-Bearbeitern

* ↑ 1454 n. Chr.
* ↑ Johannes Capistranus, eigentlich Giovanni da Capistrano (1386–1456), Wanderprediger, Heerführer und Inquisitor
* ↑ 1481 n. Chr.
* ↑ Friedrich III. (1415–1493) aus dem Hause Habsburg, ab 1440 römisch-deutscher König, ab 1452 Kaiser des Heiligen Römischen Reiches
* ↑ Aachen
* ↑ Borso d’Este (1413–1471), ab 1450 Markgraf von Ferrara, Modena und Reggio, siehe nächste Seite
* ↑ Modena und Reggio
* ↑ Ladislaus Postumus (1440–1457) war Herzog von Österreich, König von Böhmen und als Ladislaus V. König von Ungarn.
* ↑ im Alter von 3 Monaten
* ↑ Władysław von Warna (1424–1444) war ab 1434, als Władysław III., König von Polen und ab 1440, als Ulászló I./Vladislav I., König von Ungarn und Kroatien.
* ↑ siehe Wikipedia: Hussiten
* ↑ Breslau
* ↑ Am 9. November 1456 tötete der Ban (Markgraf) Ladislaus Hunyadi (* 1433) in Belgrad den ungarischen Regenten Graf Ulrich II. von Cilli (* 1406).
* ↑ deutsch für Buda, heute Teil von Budapest
* ↑ am 16. März 1457
* ↑ Georg von Podiebrad (1420–1471) war von 1458-1471 König von Böhmen.
* ↑ 1456 n. Chr.
* ↑ Mehmed II. (Fatih „Der Eroberer“, 1432–1481) war 1444 und 1451–1481 Sultan des Osmanischen Reiches. Seit der Eroberung Konstantinopels 1453 bezeichnete er sich als Kaiser von Rom.
* ↑ siehe Wikipedia: Belagerung von Belgrad (1456)
* ↑ 1456 n. Chr.